รัฐบาลไทย-ข่าวทำเนียบรัฐบาล-สธ. มอบโล่รางวัลแก่จังหวัดที่มีผลดำเนินการฉีดวัคซีนโควิด 19 ดีเด่น
วันศุกร์ที่ 24 ธันวาคม 2564
สธ. มอบโล่รางวัลแก่จังหวัดที่มีผลดําเนินการฉีดวัคซีนโควิด 19 ดีเด่น
รองนายกรัฐมนตรีและรัฐมนตรีว่าการกระทรวงสาธารณสุข มอบโล่รางวัลแก่จังหวัดที่มีผลดําเนินการฉีดวัคซีนโควิด 19 ดีเด่น เพื่อเป็นขวัญกําลังใจแก่บุคลากร ทั้งภาพรวมการฉีดวัคซีนสูงสุด, ความครอบคลุมการได้รับวัคซีนในประชากรกลุ่มเสี่ยง
รองนายกรัฐมนตรีและรัฐมนตรีว่าการกระทรวงสาธารณสุข มอบโล่รางวัลแก่จังหวัดที่มีผลดําเนินการฉีดวัคซีนโควิด 19ดีเด่น เพื่อเป็นขวัญกําลังใจแก่บุคลากร ทั้งภาพรวมการฉีดวัคซีนสูงสุด, ความครอบคลุมการได้รับวัคซีนในประชากรกลุ่มเสี่ยง, การบริหารจัดการฉีดวัคซีนยอดเยี่ยมระดับเขต พร้อมมอบโล่ขอบคุณ กทม. และมอบใบประกาศเกียรติคุณทุกจังหวัด ที่ร่วมมือกันฉีดวัคซีนจนบรรลุเป้าหมาย 100 ล้านโดส
วันนี้ (24 ธันวาคม 2564) ที่ สํานักงานปลัดกระทรวงสาธารณสุข จ.นนทบุรี นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุข เป็นประธานการจัดงานแสดงความสําเร็จการฉีดวัคซีนโควิด 19เพื่อสร้างเสริมภูมิคุ้มกันให้แก่ประเทศ บรรลุเป้าหมาย 100 ล้านโดส โดยมี นายแพทย์เกียรติภูมิ วงศ์รจิตปลัดกระทรวงสาธารณสุข ผู้บริหารกระทรวงสาธารณสุขทั้งส่วนกลางและส่วนภูมิภาค ร่วมงาน และกล่าวว่า สถานการณ์โควิด 19 ที่ผ่านมา กระทรวงสาธารณสุขได้ดําเนินการอย่างเต็มกําลังความสามารถ ทั้งการเฝ้าระวัง ป้องกัน ควบคุมโรค ออกมาตรการต่าง ๆ ตลอดจนจัดหาวัคซีนป้องกันโควิด 19 สําหรับประชาชน ซึ่งกําลังสําคัญที่ร่วมกันทําให้สถานการณ์การแพร่ระบาดอยู่ในการควบคุม คือ ความร่วมมือของหน่วยงาน บุคลากรทางการแพทย์และเครือข่ายที่เกี่ยวข้องต่าง ๆ โดยเฉพาะในช่วงที่มีการเร่งรัดฉีดวัคซีนโควิด 19 ให้กับประชาชนทุกกลุ่มทั้งชาวไทยและต่างชาติที่พํานักในประเทศ ให้เกิดความครอบคลุมมากที่สุด โดยกําหนดเป้าหมายการฉีดให้ได้ 100 ล้านโดส ภายในปี 2564 เพื่อสร้างเสริมภูมิคุ้มกันโรค ลดความรุนแรงของการเกิดภาวะแทรกซ้อน ลดการเสียชีวิต และรักษาระบบสุขภาพของประเทศ และเมื่อวันที่ 20 ธันวาคม 2564 สามารถฉีดวัคซีนได้บรรลุเป้าหมายที่ตั้งไว้ รวมถึงฉีดวัคซีนเข็มแรกได้มากกว่า 50 ล้านโดส ครอบคลุมเป้าหมายกว่าร้อยละ 70
นายอนุทินกล่าวต่อว่า เพื่อเป็นการขอบคุณทุกหน่วยงานในจังหวัดต่าง ๆ ที่ร่วมกันจัดบริการฉีดวัคซีนโควิด 19ส่งผลให้การดําเนินงานในพื้นที่มีความครอบคลุมสูงขึ้น จํานวนผู้ป่วยโควิด 19 ที่มีอาการรุนแรงและเสียชีวิตลดลง กระทรวงสาธารณสุขจึงได้ตั้งคณะกรรมการคัดเลือกรางวัลการบริหารจัดการการฉีดวัคซีนโควิด 19 ยอดเยี่ยมเพื่อมอบโล่ประกาศเกียรติคุณ เป็นขวัญและกําลังใจแก่บุคลากรทุกคนที่ทุ่มเท เสียสละปฏิบัติหน้าที่ โดยมี นายแพทย์สุเทพ เพชรมาก หัวหน้าผู้ตรวจราชการกระทรวงสาธารณสุข เป็นประธานคณะกรรมการ คัดเลือกจังหวัดที่มีความครอบคลุมการได้รับวัคซีนโควิด 19 เข็มที่ 1 ในประชากรกลุ่มเสี่ยง 5 อันดับสูงสุด, จังหวัดที่มีความครอบคลุมการได้รับวัคซีนโควิด 19 เข็มที่ 1 ในภาพรวม 5 อันดับสูงสุด, จังหวัดที่บริหารจัดการฉีดวัคซีนโควิด 19ยอดเยี่ยมระดับเขต พร้อมมอบโล่เกียรติคุณขอบคุณกรุงเทพมหานคร ในการร่วมฉีดวัคซีนโควิด 19 และมอบใบประกาศเกียรติคุณแก่จังหวัดที่ร่วมดําเนินการฉีดวัคซีนป้องกันโรคโควิด 19 เพื่อเสริมสร้างภูมิคุ้มกันให้แก่ประเทศ
นอกจากนี้ ต้องขอขอบคุณเครือข่ายสาธารณสุข อสม. จิตอาสาทั่วประเทศ ที่เห็นถึงความสําคัญและร่วมกับกระทรวงสาธารณสุขให้บริการฉีดวัคซีนโควิด 19 แก่ประชาชน ภายใต้สถานการณ์ที่เร่งรัด จนทําให้ประชากรกลุ่มต่างๆและผู้ที่พํานักในประเทศไทยได้รับวัคซีนตามเป้าหมายที่ตั้งไว้ 100 ล้านโดส อย่างรวดเร็ว นายอนุทินกล่าวในตอนท้าย
*********************************** 24 ธันวาคม 2564